Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 494/12/8808	Rožňava, 26.7.2012
EEČ : 2-67-90-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v priebehu mesiaca marec 2012 počas 15 dní v katastrálnom území mesta XXXXX, okres XXXXX v lesnom obvode 01 zv. Tešnárky, v lokalite zv. XXXXX osadou, v lesnom poraste č. 56 00, ktorý patrí do lesného pôdneho fondu, si bez povolenia pripravil a odcudzil hrúbie dreviny buk, v objeme 1,62 mł, a dreviny hrab, v objeme 1,08 mł, spolu v celkovom objeme 2,70 mł (5 prm), ktorá drevná hmota sa tam nachádzala po vykonanej ťažbe dreva, čím poškodeným Mestským lesom XXXXX, spol. s r. o. XXXXX spôsobil škodu vo výške XXXXX €, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
20 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ v XXXXX, sp. zn. ORP-XXXXX zo dňa 30.05.2012, bolo začaté trestné stíhanie a súčasne vznesené obvinenie XXXXX za prečin krádeže podľa § 212 ods. 2 písm. d) Tr. zák., v podstate na tom skutkovom základe, ako je to uvedené vo výrokovej časti tohto uznesenia. 
Obvinený XXXXX sa k spáchaniu skutku, za ktorý je stíhaný, v celom rozsahu priznal. Svoje konanie oľutoval. Na svoju obhajobu uviedol, že mal povolenie na nachystanie si palivového dreva - haluziny. Mohol zbierať len suché drevo. V lese našiel ale drevo po ťažbe, na ktoré nemal povolenie. Rozhodol sa, že si pripraví aj toto drevo, ktoré by potom predal a tak by získal finančné  prostriedky. V priebehu mesiaca marec 2012 bol v lese počas 15 dní. Pri odvoze dreva ho zadržali príslušníci polície. Drevo bolo vrátené poškodenej organizácii, ktorá si od neho neuplatnila náhradu škody. Vyjadril súhlas  s podmienečným zastavením trestného stíhania. 
Svedok - poškodený XXXXX, právny zástupca poškodených Mestských lesov XXXXX, spol. s r. o. XXXXX, potvrdil, že obvinený XXXXX mal povolenie na nachystanie si palivového dreva - haluziny. On si ale nachystal drevo po ťažbe (spolu 5 prm), na ktoré nemal povolenie. Vznikla im škoda vo výške XXXXX €, ktorú si ale nežiadajú uhradiť, pretože drevo im bolo vrátené.  
Zo splnomocnenia, vyčíslenia škody, mapky, výpisu z katastra nehnuteľností, zápisníc o obhliadke miesta činu a pripojených fotodokumentácií, náčrtkov, potvrdenia o zaistení veci, záznamu o vrátení veci, povolenky, príjmových pokladničných dokladov, výpisu z obchodného registra, ako aj z ďalších dôkazov vo vyšetrovacom spise, vyplývajú už uvedené skutočnosti.
Obvinený je z miesta trvalého bydliska všeobecne hodnotený. Je bez pracovného pomeru. V posledných desiatich rokoch bol raz súdne trestaný. Trestným rozkazom Okresného súdu XXXXX sp. zn. XXXXX zo dňa 30.04.2008, právoplatným dňa 16.05.2008, bol uznaný vinným zo spáchania prečinov podľa § 289 ods. 1 písm. b) Tr. zák., § 348 ods. 1 písm. d) Tr. zák. a bol mu uložený úhrnný trest odňatia slobody v trvaní 10 (desať) mesiacov s podmienečným odkladom na skúšobnú dobu v trvaní 18 (osemnásť) mesiacov, t. j. do 16.11.2009. Dňa 21.06.2011 sa osvedčil. Súčasne mu bol uložený aj trest zákazu činnosti viesť motorové vozidlá všetkých druhov na dobu 3 (troch) rokov. Trest vykonal dňa 28.03.2011. Hľadí sa na neho, akoby nebol odsúdený. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b)	nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné opatrenia na jej náhradu a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
Obvinený XXXXX spáchal prečin krádeže podľa § 212 ods. 2 písm. d) Tr. zák., za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchaniu prečinu priznal, svoje konanie oľutoval a vyjadril súhlas s podmienečným zastavením trestného stíhania proti svojej osobe. Odcudzené drevo bolo vrátené poškodenej organizácii. 
Vzhľadom na vyššie uvedené skutočnosti  bolo dôvodné postupovať podľa § 216 ods. 1, ods. 2 Tr. por., t. j. podmienečne zastaviť trestné stíhanie proti obvinenému XXXXX,  a určená mu bola skúšobná doba v trvaní 20 (dvadsať) mesiacov, čo s prihliadnutím na jeho doterajší život a okolnosti prípadu, je dostačujúce. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marián Hvasta
prokurátor